ศึกชิงผู้จัดการ ตลท.
“ข่าวหุ้นธุรกิจ” ได้รับการยืนยันจาก “ไพบูลย์ นลินทรางกูร” แม่ทัพใหญ่ บริษัทหลักทรัพย์ทิสโก้ ว่า ตัวเขาเองนั้นไม่ได้ลงสมัครชิงตำแหน่งกรรมการ และผู้จัดการตลาดหลักทรัพย์ฯ ในรอบล่าสุด
13 ก.พ. 2561

ลูบคมตลาดทุน : ธนะชัย ณ นคร
“ข่าวหุ้นธุรกิจ” ได้รับการยืนยันจาก “ไพบูลย์ นลินทรางกูร” แม่ทัพใหญ่ บริษัทหลักทรัพย์ทิสโก้ ว่า ตัวเขาเองนั้นไม่ได้ลงสมัครชิงตำแหน่งกรรมการ และผู้จัดการตลาดหลักทรัพย์ฯ ในรอบล่าสุด
ชื่อของนายไพบูลย์ ที่มีขึ้นนั้น
นั่นเพราะเขาถูกมองว่า เป็นตัวแทนจากสมาคมบริษัทหลักทรัพย์ (บล.) ที่เป็นบุคคลเหมาะสม (สุด)
หลังจาก 4 ปีก่อนหน้านี้ เขาลงสมัครในสมัครในตำแหน่งดังกล่าว
ทว่าก็พลาดไป โดยมีคู่แข่งคนสำคัญ เช่น นายชนิตร ชาญชัยณรงค์ และอีกคนคือ ผู้จัดการตลาดหลักทรัพย์ฯ คนปัจจุบัน  “นางเกศรา มัญชุศรี”
จริงๆ แล้วมีการกล่าวถึงผู้บริหารคนอื่นๆ ในวงการโบรกฯ ด้วยล่าสุดที่จะลงสมัครในรอบนี้
แต่ก็ยังไม่ได้รับการยืนยัน
การรับสมัครเลือกตั้งผู้จัดการ ตลท. ในครั้งนี้ ถูกเลื่อนออกมา 1 ครั้ง
จากเดิมสิ้นสุดการรับสมัครในวันที่ 15 มกราคม 2561
ทางคณะกรรมการสรรหา ที่มีนางภัทธีรา ดิลกรุ่งธีระภพ ประธานเจ้าหน้าที่บริหาร บริษัทหลักทรัพย์ ดีบีเอส วิคเคอร์ส (ประเทศไทย) จำกัด และนายกสมาคมบริษัทหลักทรัพย์ไทย เป็นประธานกรรมการสรหา ได้ประกาศเลื่อนการรับสมัครออกมาเป็นวันที่ 31 มกราคม 2561 เป็นวันสุดท้าย
ท่ามกลางข่าวที่ว่า การรับสมัครในช่วงมีบุคลมาสมัครเพียง 2 คน
นั่นคือ รายงานว่า มีบุคคลเข้ามาสมัครเพียง 2-3 คน เช่น ดร.สันติ กีระนันทน์ และ ดร.ภากร ปีตธวัชชัย ซึ่งปัจจุบันทั้ง 2 คนเป็นรองผู้จัดการตลาดหลักทรัพย์ฯ
แต่ผ่านมาถึงตอนนี้ ก็ยังไม่ได้รับการยืนยันจากทั้ง 2 ท่านว่าได้ลงสมัครตามที่เป็นข่าวจริงหรือไม่
ส่วนเหตุผลในการเลื่อนการรับสมัคร ทางกรรมการสรรหาไม่ได้ออกมาให้เหตุผล
ทำให้เกิดการคาดเดา ซุบซิบกันไปคนละทิศทาง
ขณะที่ผู้บริหารในวงการบริษัทหลักทรัพย์ต่างบอกว่า “คาดไว้อยู่แล้วว่าจะต้องเลื่อน” และก็เป็นเช่นนั้นจริงๆ
มีความน่าสนใจของการขยายเวลาการรับสมัคร เพราะมีชื่อของ “ดร.เศรษฐพุฒิ สุทธิวาทนฤพุฒิ” ซึ่งปัจจุบันเป็นกรรมการนโยบายการเงิน หรือ กนง. เข้าร่วมสมัครด้วย
ว่ากันว่า ดร.เศรษฐพุฒิ นั้นเป็นบุคคลที่ ดร.สมคิด จาตุศรีพิทักษ์ รองนายกรัฐมนตรี ชื่นชอบแนวทางการทำงาน
และการลงสมัคร (ที่ยังไม่ได้รับการยืนยัน) ก็มาจากการทาบทามของผู้ใหญ่ในรัฐบาล คสช.
มีการวิเคราะห์กันไปอีกว่า ดร.เศรษฐพุฒิ มีบุคลิกที่ร่วมทำงานกับบุคคลอื่นได้ง่าย
ที่น่าสนใจกว่านั้นอีก คือ ยังสนิทกับ ดร.วิรไทย สันติประภพ ผู้ว่าการธนาคารแห่งประเทศไทย (ธปท.)
เท่านั้นยังไม่พอ เพราะยังถูกมองว่า น่าจะร่วมทำงานกับสำนักงาน ก.ล.ต.ได้ โดยเฉพาะกับ “นายรพี สุจรติกุล” เลขาธิการ ก.ล.ต. ท่ามกลางข่าวที่เกิดขึ้นก่อนหน้านี้ว่า “ก.ล.ต.” กับ “ตลาดหลักทรัพย์ฯ” ที่ผ่านมานั้น มักจะเกิดข้อขัดแย้งทางมุมมองการทำงานที่แตกต่างกันไป
และก็ไม่แน่ใจว่า เมื่อเวลาผ่านไป จะทำให้ปัญหาหนักขึ้นหรือไม่
เพราะล่าสุด ในพ.ร.บ.หลักทรัพย์ฯ ฉบับแก้ไขใหม่นั้น
จะมี “บทลงโทษ” ผู้บริหารตลาดหลักทรัพย์ฯ หากเกิดการทำงานที่ผิดพลาดด้วย
ก่อนหน้านี้นายอภิศักดิ์ ตันติวรวงศ์ รัฐมนตรีว่าการกระทรวงการคลัง เคยกล่าวให้สัมภาษณ์ว่า ทางคลังจะไม่เข้าไปยุ่งเกี่ยวกับการรับสมัครผู้จัดการตลาดหลักทรัพย์ฯ
แต่การให้ข่าวของขุนคลัง ก็สวนทางกับกระแสข่าวลือหนาหูครับ
เพราะมีข่าวซุบซิบกันว่า “ผู้ใหญ่” ของคลังไม่ค่อยพอใจกับผู้บริหารตลาดฯ มากนัก
โดยเรื่องหลักๆ ก็มาจาก การตั้งกองทุน CMDF
ตลาดหลักทรัพย์ฯ นั้น อยู่ในระหว่างการทำกระดานสำหรับธุรกิจสตาร์ทอัพ ที่ได้รับการผลักดันมาจาก ดร.สมคิด ตั้งแต่ปี 2560 เพื่อช่วยธุรกิจในกลุ่มที่เพิ่งเริ่มต้นกิจการ
สำหรับชื่อของ ดร.เศรษฐพุฒิ ผ่านมาถึงตอนนี้ ก็ยังไม่ได้รับการยืนยันว่า จริงๆ แล้วได้มาลงสมัคร ผู้จัดการตลาดหลักทรัพย์ฯหรือไม่ หลังจากมีการทาบทามเกิดขึ้น
ท่ามกลางการถูกพูดถึงในตัวเขาอย่างมากในขณะนี้